**Kritériá hodnotenia dizertačnej práce v odbore Teológia**

V dizertačnej práci v študijnom odbore 2.1.12 Teológia sa pri posudzovaní hodnotia najmä nasledovné skutočnosti (primerane podľa relevancie k študijnému odboru):

* komplexnosť znalosti stavu poznania problematiky na Slovensku a v zahraničí, doterajšieho vývinu jej teoretického myslenia a empirického výskumu,
* relevantnosť teologických, exegetických, historických alebo iných odborných východísk, spoločenských, resp. interdisciplinárnych súvislostí riešenej problematiky,
* úroveň kritickej reflexie súperiacich, alternatívnych prístupov k problematike a zdôvodnenia vlastného prístupu v ekumenickom prostredí,
* kvalita analýzy súčastí riešenej problematiky a ich vzájomných súvislostí,
* kvalita a relevantnosť výskumnej metodológie, použitých výskumných metód a vlastných výskumných nástrojov,
* validita, reliabilita výskumu, objektivita a úroveň interpretácie získaných výsledkov,
* originalita výskumom získaných poznatkov a ich prínos pre rozvoj študijného odboru, resp. príbuzných študijných odborov,
* účinnosť navrhovaných riešení skúmaného problému a využiteľnosť záverov v teologickej teórii a praxi,
* relevantnosť a dostatok odborných domácich, ale najmä zahraničných zdrojov, ich tvorivé spracovanie, kvalita odborného vedeckého jazyka, dodržanie zásad etiky vedeckej práce a bibliografických noriem.

Práca je hodnotená príslušným stupňom, ak spĺňa väčšinu kritérií zodpovedajúcich danému stupňu:

|  |  |
| --- | --- |
| **Stupeň hodnotenia** | **Kritériá** |
| 64 % a menej  Fx | Vo všeobecnosti je štruktúra a obsah práce na veľmi nízkej úrovni. Prevláda opisný štýl bez argumentácie či dôkazov na podporu aplikácie teórie do praxe. Teoretické prístupy sú prezentované bez komentárov a vlastných stanovísk, zhodnotenie teoretických prístupov je povrchné. Analýza nie je hĺbková, aby poskytla reálny pohľad na situáciu v teologickej vede a cirkevnej praxi. Výskumná metodológia a výskumné nástroje nie sú vhodné, interpretácia výsledkov nie je korektná. Závery a odporúčania sú v práci obsiahnuté, nie sú však vhodne vyargumentované a nie sú reálne dosiahnuteľné. Odkazy na literatúru nie sú korektné a v správnej forme. Z jazykového a gramatického hľadiska práca obsahuje určité chyby. |
| 72 % – 65 %  E | Práca je vhodne orientovaná a rozhodnutie pre výber témy a dôležitosť pre výskum, resp. reálnu prax je jasne zdôvodnené. Prezentácia teoretického poznania je bez kritického zhodnotenia, kontexty témy sú uvedené. Teoretické prístupy sú silne viazané na použitú literatúru, spracované eklekticky. Analýza poskytuje reálny pohľad na situáciu v praxi, avšak koncepčná argumentácia a inovatívne teologické aplikácie sú minimálne. Použité výskumné metódy a nástroje sú jednoduché, realizácia a interpretácia výskumu obsahuje určité chyby. Závery a odporúčania sú všeobecné, opierajú sa viac o teóriu a sú slabo prepojené s výskumom. Formálna úprava je vyhovujúca, štýl vyjadrovania je prevažne deskriptívny, zoznam literatúry je dostatočný, opora o zahraničných autorov minimálna. |
| 73 % - 79 %  D | Práca je vhodne orientovaná, výber témy a dôležitosť pre zvolený odbor a pre edukačnú prax sú zrozumiteľne zdôvodnené. Východiskové teoretické poznatky a koncepty obsahujú minimálne kritické zhodnotenie, kontextové súvislosti sú argumentované. Analýza skúmaného problému je podložená odbornými argumentmi a komparáciou s uvedením vlastného postoja. V práci je primerané množstvo relevantných podporných dôkazov použitých pre inovatívnu aplikáciu teórie do relevantnej praktickej oblasti (cirkevnej, pastorálnej, didaktickej a pod.). Použité výskumné metódy a nástroje sú primerane náročné, realizácia výskumu a interpretácia výsledkov obsahuje určité chyby. Závery sú väčšinou odporúčajúceho charakteru a čiastočne sa opierajú o výsledky výskumu. Chýbajú podporné argumenty na reálnosť uvedených záverov. Formálna úprava je vhodná, štýl vyjadrovania je uspokojivý, výber literatúry je široký, avšak nedostatočne sú využité zahraničné zdroje. |
| 80 – 86 %  C | Aktuálnosť zvolenej témy, jej význam pre odbor a teologicko-cirkevnú prax sú zrozumiteľne a logicky zdôvodnené. Prezentácia teoretického poznania sa zväčša konzistentne opiera o zvolený paradigmatický prístup a obsahuje kritické zhodnotenia. Determinujúce vplyvy kontextu sú rozpoznané. Odborná analýza je systematická, obsahuje kritické a reflexívne posúdenie aplikácie teórie v teologickej praxi s poukazom na možné alternatívne a inovatívne prístupy. Výskumná metodológia a výskumné nástroje sú vhodné, príp. i pôvodné, realizácia výskumu a interpretácia výsledkov obsahujú len malé nedostatky. Závery logicky nadväzujú na prezentovaný teoretický model a výskum, sú dobre podporené argumentmi. Odporúčania sú vhodné ale slabo  vyargumentované s čiastočnými návrhmi nových pohľadov na príslušné teologické procesy a javy,  identifikujú potenciálne bariéry realizácie. Práca je doplnená širokým zoznamom použitej literatúry od domácich a zahraničných autorov, štýl vyjadrovania je primerane odborný a reflexívno-kritický a celkove je práca obsahovo dobre prezentovaná. |
| 87 % – 93 %  B | V práci sú uvedené jasné myšlienky o význame a úrovni stavu skúmanej témy vo výskume i v teologickej praxi. Prezentácia teoretického poznania sa konzistentne opiera o zvolený paradigmatický prístup, obsahuje zhodnotenia možných súperiacich alternatívnych prístupov a determinujúcich kontextov a súvislostí. Odborná analýza je systematická, aplikácia teórie v teologickej/cirkevnej a didaktickej praxi obsahuje rozdiskutovanie alternatívnych pohľadov s jasnou reflexiou na použité teórie, ako aj kreatívne myšlienky pre tvorbu novej teórie. Výskumná metodológia a výskumné nástroje sú vhodné, príp. i pôvodné, realizácia výskumu je správna, interpretácia výsledkov je uvážlivá s vysokou mierou objektivity. Závery logicky nadväzujú na argumenty a prezentované podporné dôkazy,  sú dobre zdôvodnené. Odporúčania sú originálne, vhodné a dobre zargumentované s identifikáciou bariér realizácie a možnosťami na ich prekonanie. Práca je doplnená širokým zoznamom využitej domácej a zahraničnej literatúry, štýl vyjadrovania je odborný a reflexívno-kritický a celkove je práca veľmi dobre prezentovaná so značnou mierou inovatívnosti. |
| 94 % – 100 %  A | V práci sú uvedené jasné myšlienky o význame a úrovni stavu skúmanej témy vo výskume i v teologickej praxi, výber témy je zdôvodnený s vedeckým entuziazmom. Teologická problematika sa zmysluplne opiera o zdôvodnené paradigmatické a teoretické východiská, súperiace alternatívne prístupy, determinujúce kontexty a súvislosti sú dôkladne objasnené, dialekticky a kriticky reflektované. Hĺbková a kritická analýza problematiky je spracovaná komplexne s odbornosťou a dostatočným odôvodnením, zahŕňajúcim originálne myšlienky s alternatívnymi názormi na koncepčnej i didaktickej (praktickej) úrovni. Reflexie a hodnotenia teórií a prístupov sú kreatívne aplikované do rozvoja novej vedeckej teórie a do inovatívnych aplikácií v teologickej/cirkevnej a didaktickej praxi. Použitá výskumná metodológia a výskumné nástroje sú vhodné, pôvodné, výskum je precízne zrealizovaný a dokumentovaný, interpretácia výsledkov uvážlivá, s uvedením kauzálnych súvislostí, komparácií a rozporov, zistené výsledky sú preukázateľne originálne a prínosné pre rozvoj vedného odboru. Závery sú logicky rozvinuté z prezentovaných argumentov a dôkazov a vyúsťujú do účinných a inovatívnych návrhov riešení s jasnými prioritami. Prekážky v ich realizácii sú predvídané aj s možnosťami ich prekonania. Práca je doplnená širokým zoznamom použitej literatúry so značným zastúpením a využitím zahraničných prameňov a neobsahuje žiadne formálne nedostatky. Štýl vyjadrovania je odborný a reflexívno-kritický, práca je prezentovaná s vysokou mierou profesionality a  kreativity. |